钦定古今图书集成/明伦汇编/氏族典/第107卷 > 裴庄
## 钦定古今图书集成/明伦汇编/氏族典/第107卷 > 裴庄

按《宋史裴庄传》，“庄字端己，阆州阆中人。曾祖琛，后唐
昭州刺史。祖远，河东观察支使。父全福，鄠县令。庄以
明经登第归宋，历虹县尉、高陵主簿，擢授绛州防御
推官。端拱初，潘美镇真定，辟为通判。时契丹掠赵、深，
边将无功，庄上书以为周世宗诛樊爱能、何徽二将，
遂取淮南，克巴蜀。愿陛下申明纪律，无使玩寇。”会诏
建方田，庄复上言，虑生事于边鄙，上善之。淳化三年拜监察御史，改三司盐铁判官，出为荆湖北路转运
使。真宗即位，迁度支，充河东转运使。未几，移知苏州。
咸平二年，命巡抚江南。契丹犯塞，命为河北转运使。
未几，徙知宣州。会诏百辟上封直言，庄条列四事，改
司封郎中。景德初，安抚两浙。大中祥符初东封，改鸿
胪少卿。六年，出知襄州。天禧二年，入判刑部，以疾分
司西京郊祀，改光禄卿，卒。